मन्नो से रवि का मिलना तीन बार और भी होता है, वहीं भुवाली की एक कॉटेज में। अंतिम बार जब रवि मिलता है तब तक उसमें किंचित छटपटाहट और मन्नो के नियति से उबर जाने की एक मरी सी इच्छा सतह पर आ जाती है। रवि भयमुक्त सा होकर एक क्षण के लिए नैकट्य की ऊष्मा महसूस करना चाहता है जिसमें मन्नो के प्रति प्रेम भी जाहिर हो सके - मन्नो को छूने का भय, उसके रोग का भय, जो अब तक मुझे रोकता था, बांधता था, अलग जा पड़ा। मन्नो खुद ही रवि को दुविधा से उबार देती है- रवि, जिसे तुम झेल नहीं सकते, उसके लिए हाथ न बढ़ाओ !